Avocații (*Rechtsanwälte* și *Rechtsanwältinnen*) din Republica Federală Germania, împreună cu ceilalți membri ai Barourilor, adoptă următoarele Reglementări de Practică Profesională prin Adunarea reprezentanților lor aleși. Termenul „avocat” (*Rechtsanwalt*) este utilizat în continuare ca titlu profesional de gen neutru.

**Reglementările de Practică Profesională**

**Versiunea din data de 1 noiembrie 2013[[1]](#footnote-1)**

**Tablă de materii**

**Partea 1**

**Exercitarea liberă a profesiei**

§ 1. Libertatea practicii juridice

**Partea 2**

**Obligații profesionale**

**Secțiunea 1**

**Obligații profesionale generale și fundamentale**

§ 2 Confidențialitatea

§ 3 Conflictul de interese, refuzul acceptării instrucțiunilor

§ 4 Banii și alte bunuri ale clienților

§ 5 Sediul și sucursala

**Secțiunea 2**

**Obligații speciale cu privire la publicitate**

§ 6 Publicitatea

§ 7 Referințele la domeniile individuale de practică profesională

§ 7a Mediatorul

§ 8 Declarația de exercitare a profesiei în comun și alte forme de colaborare profesională

§ 9 Denumirea unei firme

§ 10 Hârtia cu antet

**Secțiunea 3**

**Obligații speciale cu privire la acceptul, tratarea și finalizarea instrucțiunilor**

§ 11 Informarea clientului

§ 12 Evitarea avocatului celeilalte părți

§ 13 (anulat)

§ 14 Notificarea documentelor

§ 15 Modificarea instrucțiunilor

§ 16 Asistența judiciară și consilierea judiciară

§ 16a Respingerea consilierii judiciare

§ 17 Reținerea dosarelor de referință

§ 18 Conciliere, arbitraj și mediere

**Secțiunea 4**

**Obligații speciale cu privire la instanțe și autorități**

§ 19 Inspectarea dosarelor

§ 20 Ținuta profesională

**Secțiunea 5**

**Obligații speciale cu privire la aranjamentele de plată și facturare**

§ 21 Aranjamentele de plată

§ 22 Împărțirea onorariului

§ 23 Facturarea

**Secțiunea 6**

**Obligații speciale cu privire la Barou, membrii și personalul acestuia**

§ 24 Obligațiile față de Barou

§ 25 Plângerile referitoare la colegi

§ 26 Angajarea avocaților și altor persoane

§ 27 Participarea terților

§ 28 Stagiaturile

**Secțiunea 7**

**Obligații speciale cu privire la activități transfrontaliere**

§ 29 (anulat)

§ 29a Corespondența dintre avocați în tranzacțiile legale transfrontaliere

§ 29b Chemarea unui avocat străin

**Secțiunea 8**

**Obligații speciale cu privire la colaborarea profesională**

§ 30 Colaborarea profesională cu membrii altor profesii

§ 31 (anulat)

§ 32 Încetarea exercitării profesiei în comun

§ 33 Valabilitatea Reglementărilor de Practică Profesională într-o colaborare profesională

**Secțiunea 9**

**Domeniul de aplicare**

§ 34 Alți membri ai Baroului, avocați străini

**Partea 3**

**Prevederi finale**

§ 35 Intrarea în vigoare și semnătura

**Partea 1**

**Exercitarea liberă a profesiei**

**§ 1 Libertatea practicii juridice**

(1) Avocatul își exercită profesia în mod liber, independent, ca membru al unei profesii autonome și auto-reglementate, supunându-se doar legii și Reglementărilor de Practică Profesională.

(2) Drepturile și libertățile avocatului sunt o garanție a participării cetățeanului în lege. Activitățile sale servesc la realizarea unei societăți guvernate de lege.

(3) În calitate de consilier independent și reprezentant în toate aspectele legale, avocatul trebuie să-și protejeze clientul de pierderea drepturilor sale. Avocatul trebuie să însoțească clientul în vederea conturării legii, evitării conflictelor și soluționării disputelor. Avocatul trebuie să-și protejeze clientul de hotărâri eronate luate de instanțe și autorități și trebuie să acționeze ca protector al clientului împotriva subminării neconstituționale a drepturilor acestora și împotriva depășirii puterilor guvernului.

**Partea 2**

**Obligații profesionale**

**Secțiunea 1**

**Obligații profesionale generale și fundamentale**

**§ 2 Confidențialitatea**

(1) Avocatul are dreptul și obligația de a respecta confidențialitatea.

(2) Dreptul și obligația de a respecta confidențialitatea se aplică tuturor informațiilor pe care le află avocatul pe parcursul activității sale profesionale și după ce avocatul încetează să acționeze în numele unui client.

(3) Obligația de confidențialitate nu se aplică dacă prezentele Reglementări de Practică Profesională sau alte legislații prevăd excepții sau dacă aplicarea sau apărarea împotriva reclamațiilor dintr-un caz sau dacă apărarea intereselor avocatului necesită divulgarea informațiilor.

(4) Avocatul va solicita în mod expres personalului său și oricui participă la activitatea sa profesională să respecte obligația de confidențialitate (§ 43a(2) din Legea Federală a Avocaților).

**§ 3 Conflictul de interese, refuzul acceptării instrucțiunilor**

(1) Avocatul nu trebuie să acționeze în numele unei noi părți dacă a consiliat sau reprezentat o altă parte în aceeași chestiune, dacă există un conflict de interese sau dacă a fost implicat în acel aspect în orice altă modalitate profesională, conform definițiilor din § 45 și § 46 din Legea Federală a Avocaților.

(2) Interdicția specificată în paragraful (1) se aplică și asupra tuturor avocaților în legătură cu acesta în scopul exercitării în comun a profesiei sau prin sedii comune, indiferent de structura lor juridică sau organizațională. Propoziția 1 nu se aplică în situațiile în care, într-o situație anume, clienții implicați într-un caz care prezintă un conflict de interese au convenit în mod expres, ca urmare a informațiilor comprehensive, să fie reprezentați de avocat, dacă acest fapt nu contravine intereselor administrării adecvate a justiției. Informațiile și declarația acordului menționat mai sus vor fi furnizate în scris.

(3) Paragrafele (1) și (2) se aplică și în cazul în care avocatul părăsește o formă de exercitare a profesiei în comun sau un sediu comun pentru a lucra în altă formă de exercitare a profesiei în comun sau sediu comun.

(4) În cazul în care un avocat realizează că acționează încălcând paragrafele (1) – (3), acesta își va informa imediat clienții și este obligat să înceteze acționarea în numele tuturor celorlalți clienți implicați în aceeași chestiune.

(5) Prevederile menționate mai sus nu afectează obligația de a respecta confidențialitatea.

**§ 4 Banii și alte bunuri ale clienților**

(1) În conformitate cu obligațiile care decurg din § 43a(5) din Legea Federală a Avocaților, avocatul va păstra banii clienților în conturi terțe.

(2) Banii și celelalte bunuri ale clienților, în special valorile mobiliare și alte titluri financiare vor fi transmise imediat persoanelor îndreptățite. În cazul în care acest fapt nu este posibil, banii clienților vor fi păstrați în conturi terțe, de obicei în conturi curente. Suma păstrată în contul comun al clienților nu trebuie să depășească 15.000,00 € pentru fiecare parte și nu va fi păstrată mai mult de o lună. Alte bunuri trebuie păstrate separat. Prevederile mai sus menționate nu se aplică câtă vreme există alt acord scris în acest sens. Declarația banilor clienților va fi emisă prompt, cel mai târziu la îndeplinirea instrucțiunilor.

(3) Avocatul nu-și va deduce costurile juridice din fondurile unui client care au fost destinate pentru efectuarea plății altei persoane în afară de client.

**§ 5 Sediul și sucursala**

Avocatul are obligația să îndeplinească cerințele prealabile materiale, de personal și organizaționale pentru exercitarea profesiei sale în sediu și în sucursală.

**Secțiunea 2**

**Obligații speciale cu privire la publicitate**

**§ 6 Publicitatea**

(1) Avocatul poate furniza informații personale și informații cu privire la serviciile sale cu condiția ca informațiile furnizate să fie obiective și să aibă legătură cu activitățile sale profesionale.

(2) Se interzice publicitatea cu privire la ratele de succes sau cifra de afaceri. Se pot face referiri la cazuri și clienți cu condiția ca clientul respectiv să-și fi dat acordul expres în acest sens.

(3) Un avocat nu va participa la o acțiune concepută cu scopul de a convinge terți să-i facă publicitate pe care el însuși nu are voie să o efectueze.

**§ 7 Referințele la domeniile individuale de practică profesională**

(1) Cu excepția referințelor către specializările „Fachanwalt”[[2]](#footnote-2), domeniile individuale de practică profesională pot fi menționate doar cu condiția ca avocatul să poată dovedi că și-a însușit cunoștințe specializate în domeniul menționat prin instruire, experiență profesională, publicații sau în orice alt mod. Dacă utilizează completări de calificare, avocatul trebuie să dețină respectivele cunoștințe teoretice, precum și să aibă experiență practică extinsă în domeniul la care se face referire.

(2) Referințele efectuate în conformitate cu paragraful (1) nu sunt permise atunci când pot crea pericolul confundării cu specializările „Fachanwalt” sau când aceste referințe pot induce în eroare în alt mod.

(3) Prevederile de mai sus se aplică mutatis mutandis în cazul în care avocații își exercită profesia în comun și față de alte forme de colaborare profesională.

**§ 7a Mediator**

(1) Un avocat care utilizează titlul de mediator trebuie să îndeplinească cerințele din § 5 (1) din Legea Medierii (*Mediationsgesetz*) cu privire la educație și instrucție, cunoștințe teoretice și experiență practică.

**§ 8 Declarația de exercitare a profesiei în comun și alte forme de colaborare profesională**

În cazul în care avocații se asociază pentru a-și exercita profesia în comun, colaborarea lor poate fi făcută publică doar în cazul în care se desfășoară sub formă de societate profesională sau în alt mod în care profesioniștii sunt menționați în § 59a din Legea Federală a Avocaților. Publicarea oricărei alte forme de colaborare profesională este permisă cu condiția ca aceasta să nu lase impresia de exercitare în comun a profesiei.

**§ 9 Denumirea unei firme**

Denumirea unei firme trebuie utilizată în mod uniform.

**§ 10 Hârtia cu antet**

(1) Avocatul va menționa sediul său în antet. Adresa biroului este adresa declarată în Registrul Avocaților (§ 31 (3) propoziția 1, prima parte, și § 27 (1) Legea Federală a Avocaților). În cazul în care există mai mult de un birou și una sau mai multe sucursale, trebuie menționate adresele respective ale tuturor avocaților menționați în antet.

(2) Chiar și în cazul în care un cabinet de avocatură folosește o denumire, numele tuturor partenerilor trebuie să fie menționate pe hârtia cu antet, iar cel puțin un prenume va fi scris în întregime. Aceeași prevedere se aplică numelor altor persoane incluse într-o denumire, conform definiției din § 9. Numărul de parteneri, personalul angajat sau independent menționat în antetul cabinetului trebuie să fie cel puțin echivalent cu aceia menționați în denumire.

(3) În cazul în care avocații au stabilit o colaborare profesională cu membrii altor profesii, trebuie menționate titlurile profesionale specifice ale acestora.

(4) Numele proprietarilor pensionați, partenerilor pensionați și personalului angajat sau independent pensionat pot fi păstrate în antet doar dacă pensionarea acestora este menționată explicit.

**Secțiunea 3**

**Obligații speciale cu privire la acceptul, tratarea și încetarea instrucțiunilor**

**§ 11 Informarea clientului**

(1) Avocatul își va informa prompt clientul cu privire la orice evenimente și măsuri luate care sunt relevante progresului cazului. În particular, clientul va fi informat cu privire la primirea și trimiterea oricăror documente importante.

(2) Se va răspunde prompt la solicitările clientului.

**§ 12 Evitarea avocatului celeilalte părți**

(1) Avocatul nu trebuie să contacteze sau să negocieze cu nicio altă parte în mod direct, fără acordul prealabil al avocatului respectivei părți.

(2) Această prevedere nu se aplică în cazul unei situații de pericol iminent. În această situație, avocatul celeilalte părți va fi informat imediat și îi vor fi trimise imediat copiile notificărilor scrise.

**§ 13 (anulat)**

**§ 14 Notificarea documentelor**

Avocatul va accepta documentele transmise în mod adecvat și va notifica primirea acestora imediat, indicând data pe certificatul care atestă primirea lor. Dacă avocatul refuză să acorde asistență la transmiterea unui document care nu îndeplinește condițiile formale de transmitere, avocatul va notifica imediat expeditorul.

**§ 15 Modificarea instrucțiunilor**

(1) Avocatul care preia un caz pe care l-a avut în prealabil alt avocat se va asigura că acesta este informat imediat cu privire la această preluare.

(2) Avocatul care acceptă instrucțiuni pentru un caz deja gestionat de alt avocat îl va informa imediat pe acesta din urmă în acest sens.

(3) Paragrafele (1) și (2) nu se aplică dacă avocatul furnizează doar servicii de consultanță.

**§ 16 Asistența judiciară și consilierea judiciară**

(1) Avocatul are obligația de a-și informa clientul cu privire la disponibilitatea asistenței judiciare atunci când există un motiv întemeiat în acest sens.

(2) Dacă se acordă asistență judiciară, avocatul poate accepta orice fel de plată din partea clientului său sau a terțelor părți doar dacă aceasta este efectuată voluntar și cu condiția ca clientul sau terța parte să știe că nu sunt obligați să efectueze aceste plăți.

**§ 16a Respingerea consilierii judiciare**

(1) (*anulat*)

(2) Avocatul nu are obligația să solicite servicii de consultanță judiciară.

(3) Avocatul poate refuza sau înceta furnizarea de consultanță judiciară într-un anume caz dintr-un motiv important. Motivul important se poate referi la persoana avocatului sau la persoana sau conduita clientului. Motivul important poate fi reprezentat și de faptul că aprobarea consultanței judiciare nu se conformează cu condițiile expuse în Legea Consultanței Judiciare (*Beratungshilfegesetz*). În particular, există un motiv important în următoarele situații:

1. avocatul este împiedicat să-i furnizeze clientului consultanță/reprezentare din cauza unei boli sau a unui volum de muncă excesiv;
2. (*anulat*)
3. clientul care este îndreptățit să primească consultanță juridică refuză cooperarea necesară lucrului în respectivul caz;
4. relația de încredere reciprocă dintre avocat și client este grav perturbată din motive care țin de persoana clientului sau din cauza conduitei clientului;
5. se dovedește că venitul și/sau bunurile clientului nu justifică acordarea de consultanță juridică;
6. (*anulat*)
7. (*anulat*)

**§ 17 Reținerea dosarelor de referință**

Un avocat care refuză să predea dosarele de referință (§ 50(3), (4) din Legea Federală a Avocaților) poate totuși să satisfacă interesul legitim al clientului său cu privire la eliberarea acestor dosare prin furnizarea copiilor dosarelor, cu excepția cazului în care clientul este interesat în mod deosebit de documentele originale. În acest caz, avocatul se poate oferi să încredințeze originalele altui avocat instruit de client, dacă interesul legitim al clientului este satisfăcut în acest mod.

**§ 18 Conciliere, arbitraj și mediere**

Dacă avocatul acționează în calitate de conciliator, arbitru sau mediator, acesta este supus reglementărilor legii profesionale.

**Secțiunea 4**

**Obligații speciale cu privire la instanțe și autorități**

**§ 19 Inspectarea dosarelor**

(1) Avocatul care primește documente oficiale din partea instanțelor și autorităților în scopul inspectării trebuie să le predea doar personalului din biroul său. Această prevedere se aplică și dosarului ca întreg, atunci când este manipulat în cadrul biroului avocatului. Documentele vor fi depozitate cu mare atenție și trebuie înapoiate imediat. Când documentele sunt fotocopiate sau multiplicate în orice alt mod, avocatul trebuie să se asigure că persoanele neautorizate nu sunt informate cu privire la aceste copii.

(2) Fotocopiile și duplicatele trebuie predate clientului. Totuși, în cazul în care prevederile legale sau o hotărâre legitimă emisă de organismul care furnizează dosarele limitează dreptul de examinare a dosarelor, avocatul va respecta aceste prevederi atunci când transmite conținutul dosarelor către clienți sau alte persoane.

**§ 20 Ținuta profesională**

În situațiile în care acest fapt este cutumiar, avocatul va purta o robă la prezentarea în instanță. Nu există nicio obligație profesională cu privire la prezentarea în robă în fața unui *Amtsgericht* civil (judecătorie).

**Secțiunea 5**

**Obligații speciale cu privire la aranjamentele de plată și facturare**

**§ 21 Aranjamentele de plată**

(1) Interzicerea de a pretinde sau conveni asupra onorariilor care sunt mai mici decât onorariile prescrise legal se aplică și asupra relațiilor cu terțe părți care achită onorariile în locul sau împreună cu clientul sau care s-au angajat față de client să-l scutească pe acesta de toate taxele acumulate.

(2) (*anulat*)[[3]](#footnote-3)

**§ 22 Împărțirea onorariului**

În termenii § 49b(3), propozițiile 2 și 3 din Legea Federală a Avocaților, remunerarea adecvată înseamnă, de regulă, împărțirea onorariilor în sume egale, indiferent dacă acestea sunt sau nu rambursabile.

**§ 23 Facturare**

Cel târziu la terminarea avansului, avocatul va întocmi prompt o declarație pentru client sau pentru partea care răspunde de achitarea onorariilor în avans.

**Secțiunea 6**

**Obligații speciale cu privire la Barou, membrii și personalul acestuia**

**§ 24 Obligațiile față de Barou**

(1) Din propria sa inițiativă, avocatul va notifica prompt Comisia Baroului cu privire la:

1. modificarea numelui;
2. stabilirea și modificarea adreselor sediului și domiciliului;
3. mijloacele de telecomunicații utilizate în sediu și numerele lor respective;
4. încheierea sau dizolvarea unui parteneriat, a unui *Partnerschaftsgesellschaft*\* sau a altei asocieri pentru exercitarea în comun a profesiei;
5. începerea și încetarea relațiilor de angajare cu avocații.

\* O formă specială de parteneriat definită în „*Partnerschaftsgesellschaftsgesetz*“.

(2) Pentru a se conforma îndatoririlor cu privire la obligația avocatului de a furniza informații conform enumerării din § 56 din Legea Federală a Avocaților, avocatul va furniza Consiliului Baroului informații comprehensive și va prezenta documentele relevante la cerere.

**§ 25 Plângerile cu privire la colegi**

Dacă un avocat dorește să atragă atenția unui coleg asupra faptului că încalcă o obligație profesională, acest fapt trebuie efectuat în mod confidențial, cu excepția cazului în care interesele clientului sau avocatului reclamă un alt tip de răspuns.

**§ 26 Angajarea avocaților și altor persoane**

(1) Avocații trebuie angajați doar în termenii adecvați. Termenii adecvați sunt condițiile care:

1. permit lucrul adecvat în cauză, având în vedere experiența avocatului angajat și riscul responsabilității angajatorului,
2. asigură remunerarea avocatului angajat, care va fi pe măsura calificării, performanțelor și domeniului său de activitate, precum și avantajele care rezultă din această activitate pentru avocatul angajator,
3. permit avocatului angajat să dedice, la cerere, o perioadă de timp adecvată pentru instruirii suplimentare,
4. asigură plăți compensatorii adecvate atunci când s-a convenit asupra unei interziceri a concurenței.

(2) Avocatul nu trebuie să angajeze alt personal și alți stagiari în termeni necorespunzători.

**§ 27 Participarea terților**

Terțele părți care nu cooperează cu un avocat pe baza exercitării în comun a profesiei nu trebuie să participe la rezultatele economice ale activității juridice. Această prevedere nu se aplică remunerării personalului, pensiilor și beneficiilor conexe, plăților efectuate pentru preluarea unui cabinet de avocatură și plățile care sunt efectuate pe parcursul stabilirii unei colaborări profesionale.

**§ 28 Stagiaturi**

Avocatul se va asigura că activitățile stagiarului care este instruit în cadrul cabinetului său de avocatură sunt orientate către realizarea obiectivului educațional.

**Secțiunea 7**

**Obligații speciale cu privire la activități transfrontaliere**

**§ 29 (anulat)**

**§ 29a Corespondența dintre avocați în tranzacțiile legale transfrontaliere**

După consultarea prealabilă a clientului său, avocatul are obligația să răspundă la întrebările puse de un avocat străin, respectiv dacă acesta poate face schimb de informații sau poate comunica cu privire la clientul său „în mod confidențial” sau „fără a aduce atingere” (și anume excluzând utilizarea ulterioară a acestor informații împotriva avocatului străin sau a clientului acestuia).

**§ 29b Chemarea unui avocat străin**

În situația în care un avocat cheamă un avocat străin, avocatul poate informa respectivul avocat străin cu privire la orice indisponibilitate de a-și asuma o obligație sau răspundere pentru onorariile, costurile și cheltuielile suportate de avocatul străin, care pot rezulta din implicarea/angajarea acestuia.

**Secțiunea 8**

**Obligații speciale cu privire la colaborarea profesională**

**§ 30 Colaborarea profesională cu membrii altor profesii**

Un avocat poate colabora într-o asociere profesională cu membrii altor profesii definite în § 59a (1) din Legea Federală a Avocaților sub forma unui parteneriat sau în orice altă formă de exercitare a profesiei în comun sau într-un birou comun, dacă respectă Reglementările de Practică Profesională ale profesiei juridice. Această prevedere se aplică și practicii în asociere cu membrii altor profesii, conform definiției din § 59a (2) din Legea Federală a Avocaților, cu condiția ca aceștia să practice în Republica Federală Germania.

**§ 31 (anulat)**

**§ 32 Încetarea exercitării profesiei în comun**

(1) În cazul dizolvării unui parteneriat și în absența altor aranjamente contractuale, partenerii își vor întreba clienții cu privire la persoana care le va rezolva chestiunile juridice în viitor. Dacă nu convin asupra modului în care să trateze acest aspect cu clienții, foștii parteneri vor emite o circulară în comun. Dacă foștii parteneri nu pot conveni asupra acestei scrisori, fiecare din parteneri poate obține decizia clienților în mod individual. Partenerul demisionar poate afișa la fostul sediu al firmei și pe site-ul firmei un anunț cu privire la mutarea sa, pentru o perioadă de un an. În această perioadă, partenerul care rămâne va răspunde oricăror întrebări cu privire la noua adresă, numerele de telefon și fax ale partenerului demisionar.

(2) În cazul în care un partener părăsește un parteneriat, paragraful (1) se aplică acelor clienți ale căror probleme juridice erau procesate de partenerul care pleacă la momentul retragerii acestuia sau pentru care a acționat în mod regulat înainte de plecarea sa. Dreptul său de a informa toți clienții cu privire la faptul că părăsește parteneriatul rămâne neafectat.

(3) Paragrafele (1) și (2) se aplică mutatis mutandis în cazul încetării oricărei forme de colaborare profesională, în cazul în care aceasta a funcționat ca un parteneriat față de terțe părți.

**§ 33 Valabilitatea Reglementărilor de Practică Profesională într-o colaborare profesională**

(1) În măsura în care prevederile prezentelor Reglementări de Practică Profesională prevăd drepturile și obligațiile avocatului cu privire la parteneriat ca formă de exercitare în comun a profesiei, aceste prevederi se vor aplica mutatis mutandis asupra tuturor celorlalte forme juridice de exercitare în comun a profesiei.

(2) În orice fel de colaborare profesională, fiecare avocat se va asigura că întreaga organizație respectă prevederile prezentelor Reglementări de Practică Profesională.

**Secțiunea 9**

**Domeniul de aplicare**

**§ 34 Alți membri ai Baroului, avocați străini**

(1) În ceea ce privește avocații europeni definiți în § 1 și următoarele secțiuni din Legea care reglementează activitatea avocaților europeni în Germania (EuRAG) și activitatea lor în Republica Federală Germania, § 1 până la § 33 și anexele acestora se vor aplica mutatis mutandis.

(2) Avocații europeni care desfășoară o activitate temporară în Republica Federală Germania în conformitate cu § 25 și următoarele din EuRAG sunt supuși prevederilor § 1 până la § 33, care se aplică în conformitate cu § 27 din EuRAG și mutatis mutandis.

(3) Cu privire la avocații din alte state care sunt membrii unui Barou conform definiției din § 206 și § 207 din Legea Federală a Avocaților, § 1 până la § 33 și anexele acestora se vor aplica mutatis mutandis în ceea ce privește activitatea lor din Republica Federală Germania.

(4) Avocații care sunt membrii unui Barou în conformitate cu § 209 din Legea Federală a Avocaților sunt supuși § 2 până la § 19, § 21 până la § 33 și anexelor acestora, care se vor aplica mutatis mutandis.

**Partea 3**

**Prevederi finale**

**§ 35 Intrarea în vigoare și semnătura**

(1) Prezentele Reglementări de Practică Profesională intră în vigoare la trei luni de la transmiterea către Ministerul de Justiție Federal, cu condiția ca Ministerul de Justiție Federal să nu anuleze parțial sau total Reglementările de Practică Profesională, însă nu înainte de prima zi a celei de-a treia luni de la publicarea lor în *BRAK-Mitteilungen*.

(2) Prima zi a intrării în vigoare va fi publicată în *BRAK-Mitteilungen*.

(3) Reglementările de Practică Profesională vor fi semnate de Președintele Comisiei și de Secretarul *Satzungsversammlung* (parlamentul profesiei juridice).

1. Ultima modificare prin hotărârea Parlamentului Avocaților (*Satzungsversammlung*) din data de 15 aprilie 2013, BRAK-Mitt. 2013, 173 și urm. [↑](#footnote-ref-1)
2. Notă: pentru a putea utiliza titlul „Fachanwalt”, avocatul trebuie să-și însușească cunoștințe teoretice și practice excepționale într-un domeniu de specializare ales și trebuie să promoveze un examen adițional. [↑](#footnote-ref-2)
3. Anulat prin hotărârea Ministerului de Justiție Federal din data de 7 martie 1997, Monitorul Oficial Federal din data de 8 martie 1997, c.f. BRAK-Mitt. 1997, 81. [↑](#footnote-ref-3)